CELEX: 32016R0226
Language: hr
Date: 2016-02-17 00:00:00
Title: Provedbena uredba Komisije (EU) 2016/226 оd 17. veljače 2016. o izmjeni Provedbene uredbe (EU) br. 999/2014 o uvođenju konačne antidampinške pristojbe na uvoz amonijeva nitrata podrijetlom iz Rusije nakon revizije zbog predstojećeg isteka mjera u skladu s člankom 11. stavkom 2. Uredbe Vijeća (EZ) br. 1225/2009

18.2.2016   
            
            
               HR
            
            
               Službeni list Europske unije
            
            
               L 41/13
            
         PROVEDBENA UREDBA KOMISIJE (EU) 2016/226
   оd 17. veljače 2016.
   o izmjeni Provedbene uredbe (EU) br. 999/2014 o uvođenju konačne antidampinške pristojbe na uvoz amonijeva nitrata podrijetlom iz Rusije nakon revizije zbog predstojećeg isteka mjera u skladu s člankom 11. stavkom 2. Uredbe Vijeća (EZ) br. 1225/2009
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice (1) („Osnovna uredba”), a posebno članak 9. stavak 4. i članak 14. stavak 1.,
   budući da:
   
               (1)
            
            
               Vijeće je Uredbom (EZ) br. 2022/95 (2) uvelo konačnu antidampinšku pristojbu na uvoz amonijeva nitrata obuhvaćenog oznakama KN 3102 30 90 i 3102 40 90 i podrijetlom iz Rusije. U skladu s daljnjim ispitnim postupkom kojim je utvrđeno da su carine bile apsorbirane, mjere su izmijenjene Uredbom Vijeća (EZ) br. 663/98 (3). Nakon revizije zbog predstojećeg isteka mjera i privremene revizije u skladu s člankom 11. stavkom 2. odnosno člankom 11. stavkom 3. Uredbe Vijeća (EZ) br. 384/96 (4), Vijeće je Uredbom (EZ) br. 658/2002 (5) uvelo konačnu antidampinšku pristojbu od 47,07 EUR po toni na uvoz amonijeva nitrata obuhvaćenog oznakama KN 3102 30 90 i 3102 40 90 i podrijetlom iz Rusije. Zatim je provedena privremena revizija opsega proizvoda u skladu s člankom 11. stavkom 3. Uredbe (EZ) br. 384/96 te je Uredbom Vijeća (EZ) br. 945/2005 (6) uvedena konačna antidampinška pristojba u rasponu između 41,42 EUR po toni i 47,07 EUR po toni na uvoz krutih gnojiva s masenim udjelom amonijeva nitrata većim od 80 %, trenutačno obuhvaćenih oznakama KN 3102 30 90, 3102 40 90, ex 3102 29 00, ex 3102 60 00, ex 3102 90 00, ex 3105 10 00, ex 3105 20 10, ex 3105 51 00, ex 3105 59 00 i ex 3105 90 20, podrijetlom iz Rusije.
            
         
               (2)
            
            
               Nakon druge revizije zbog predstojećeg isteka mjera i druge parcijalne privremene revizije u skladu s člankom 11. stavcima 2. i 3. Uredbe (EZ) br. 384/96 Uredbom Vijeća (EZ) br. 661/2008 (7) zadržane su antidampinške mjere navedene u prethodnoj uvodnoj izjavi (kako su zadnje izmijenjene Uredbom Vijeća (EZ) br. 945/2005), osim za grupu EuroChem za koju je fiksni iznos pristojbe iznosio između 28,88 EUR i 32,82 EUR po toni.
            
         
               (3)
            
            
               Komisija je prihvatila Odlukom 2008/577/EZ (8) ponude za preuzimanje obveza s kvantitativnim pragom, među ostalim, od ruskih proizvođača Open Joint Stock Company (JSC, na ruskom OAO) Acron i JSC Dorogobuzh.
            
         
               (4)
            
            
               Presudom od 10. rujna 2008. (9), kako je obrazložena presudom od 9. srpnja 2009. (10), Opći sud poništio je Uredbu (EZ) br. 945/2005 u odnosu na društvo Open Joint Stock Company (JSC) Kirovo-Chepetsky Khimichesky Kombinat („Kirovo”), koje je dio grupe OJSC UCC Uralchem („Uralchem”). Vijeće je Uredbom (EZ) br. 989/2009 (11) u skladu s time izmijenilo Uredbu (EZ) br. 661/2008. Stoga se za društvo Kirovo antidampinška pristojba (u iznosu od 47,07 EUR po toni) primjenjuje samo na uvoz amonijeva nitrata trenutačno obuhvaćenog oznakama KN 3102 30 90 i 3102 40 90.
            
         
               (5)
            
            
               Komisija je Provedbenom uredbom (EU) br. 999/2014 (12) zadržala antidampinške mjere (kako su zadnje izmijenjene Uredbom (EZ) br. 989/2009) nakon revizije zbog predstojećeg isteka mjera u skladu s člankom 11. stavkom 2. Osnovne uredbe.
            
         
               (6)
            
            
               Dana 16. rujna 2015. društvo Kirovo obavijestilo je Komisiju o svojoj planiranoj reorganizaciji grupe Uralchem. Od 1. listopada 2015. društvo Kirovo više nije dioničko društvo unutar društva OJSC UCC Uralchem („Uralchem”), nego je postalo podružnica Uralchema pod nazivom podružnica Kirovo-Chepetsky Khimichesky Kombinat društva OJSC UCC Uralchem („podružnica Kirovo”). To je društvo navelo da je cilj reorganizacije poboljšati korporativno upravljanje cijelom grupom Uralchem.
            
         
               (7)
            
            
               Uralchem ima drugo mjesto proizvodnje, podružnicu Azot grupacije Uralchem smještenu u Bereznikiju (Rusija), na koju se antidampinška pristojba (u iznosu od 47,07 EUR po toni) primjenjuje na sve vrste amonijeva nitrata iz članka 1. stavka 1. Provedbene uredbe (EU) br. 999/2014. Stoga je potrebno procijeniti rizik izbjegavanja mjera jer sada postoje dvije podružnice (Berezniki i Kirovo) unutar istog pravnog subjekta koje proizvode amonijev nitrat.
            
         
               (8)
            
            
               Komisija je stoga proučila informacije koje je dostavilo društvo i sve druge informacije koje su joj na raspolaganju te zaključila da je zbog razloga navedenih u nastavku rizik izbjegavanja antidampinških mjera od strane različitih podružnica Uralchema nizak.
            
         
               (9)
            
            
               Prvo, od izmjene mjera na temelju Uredbe (EZ) br. 989/2009 (kada su antidampinške pristojbe primjenjive na društvo Kirovo ograničene samo na uvoz amonijeva nitrata trenutačno obuhvaćenog oznakama KN 3102 30 90 i 3102 40 90) ne postoje dokazi o tome da je Uralchem zloupotrijebio izuzeće primjenjivo na društvo Kirovo. Naime, uvoz amonijeva nitrata koji trenutačno nije obuhvaćen oznakama KN 3102 30 90 i 3102 40 90 stabilan je od izmjene mjera. Štoviše, Komisija nema informacija o tome da je postrojenje Berezniki pogrešno prijavilo bilo koji dio svoje proizvodnje kao proizvodnju društva Kirovo, čime bi zloupotrijebilo izuzeće odobreno tom društvu.
            
         
               (10)
            
            
               Drugo, Uralchem tvrdi da na temelju primjenjivog nacionalnog zakonodavstva u Rusiji gnojiva podliježu obveznoj registraciji i označivanju, uključujući stvarno pravno ime i fizičku adresu mjesta proizvodnje. Proizvođačevo mjesto proizvodnje mora se navesti i u nizu drugih službenih dokumenata. Konačno, ako se amonijev nitrat izvozi, njegovo mjesto proizvodnje mora se navesti u nizu obveznih dokumenata kao što su izvozna carinska deklaracija, potvrda o podrijetlu i tovarni listovi. Stoga nije vjerojatno da bi nakon dodjele dodatne oznake TARIC A959 podružnici Kirovo grupe Uralchem došlo do njezine zloupotrebe od strane bilo kojeg drugog mjesta proizvodnje te grupe.
            
         
               (11)
            
            
               Treće, Uralchem se dopisom Komisiji od 13. listopada 2015. obvezao da neće poduzimati nikakve mjere koje bi mogle dovesti do zloupotrebe dodatne oznake TARIC A959, osobito izvozom u Uniju pod tom oznakom TARIC proizvoda koji nisu proizvedeni u podružnici Kirovo sa sjedištem u Kirovo-Chepetsku, Kirov Oblast.
            
         
               (12)
            
            
               Četvrto, Komisija zna koji je maksimalni kapacitet postrojenja Berezniki i Kirovo, a potrebno je nekoliko godina kako bi se izgradili novi pogoni i povećao postojeći kapacitet. Stoga bi svako trenutačno povećanje uvoza u budućnosti, osobito iznad maksimalnog kapaciteta postrojenja Kirovo, moglo po službenoj dužnosti dovesti do pokretanja ispitnog postupka za sprečavanje izbjegavanja mjera.
            
         
               (13)
            
            
               Ipak, kako bi se dodatno smanjio rizik izbjegavanja mjera, potrebne su posebne mjere kako bi se osigurala primjena pojedinačnih antidampinških pristojbi primjenjivih na različite podružnice u okviru Uralchema. Uralchem carinskim tijelima država članica mora dostaviti valjan trgovački račun. Račun mora biti u skladu sa zahtjevima iz članka 1. trećeg stavka ove Uredbe. Uvoz uz koji nije priložen takav račun podliježe stopi pristojbe koja se primjenjuje na „sva ostala društva”.
            
         
               (14)
            
            
               Komisija je sve zainteresirane strane obavijestila o bitnim činjenicama i razmatranjima na temelju kojih je namjeravala izmijeniti Provedbenu uredbu (EU) br. 999/2014. Tim je stranama odobreno razdoblje unutar kojeg su mogle podnijeti primjedbe na objavu. Uralchem i Vlada Ruske Federacije podnijeli su primjedbe. Njihove su primjedbe uzete u obzir.
            
         
               (15)
            
            
               Mjere predviđene ovom Uredbom u skladu su s mišljenjem Odbora uspostavljenog člankom 15. stavkom 1. Uredbe (EZ) br. 1225/2009,
            
         DONIJELA JE OVU UREDBU:
   Članak 1.
   Članak 1. stavak 2. točka (b) Provedbene uredbe (EU) br. 999/2014 glasi kako slijedi:
   
      
                  „(b)
               
               
                  Za robu koju proizvodi ‚podružnica KCKK društva Joint Stock Company United Chemical Company Uralchem u Kirovo-Chepetsku’ (dodatna oznaka TARIC A959):
                  
                              Opis proizvoda
                           
                           
                              Oznaka KN
                           
                           
                              Oznaka TARIC
                           
                           
                              Fiksni iznos carine (EUR po toni)
                           
                        
                              Amonijev nitrat koji nije u vodenoj otopini
                           
                           
                              3102 30 90
                           
                           
                              —
                           
                           
                              47,07
                           
                        
                              Mješavine amonijeva nitrata s kalcijevim karbonatom ili drugim anorganskim tvarima koje nisu za gnojenje, s masenim udjelom dušika većim od 28 %
                           
                           
                              3102 40 90
                           
                           
                              —
                           
                           
                              47,07
                           
                        Na robu iz stavka 1. koju proizvodi podružnica KCKK društva Joint Stock Company United Chemical Company Uralchem u Kirovo-Chepetsku i koja nije navedena u prethodnoj tablici ne primjenjuje se nikakva antidampinška pristojba.
                  Neprimjena bilo koje antidampinške pristojbe za određenu robu koju proizvodi podružnica KCKK društva Joint Stock Company United Chemical Company Uralchem u Kirovo-Chepetsku uvjetovana je podnošenjem od strane društva Joint Stock Company United Chemical Company Uralchem carinskim tijelima država članica valjanog trgovačkog računa na kojem se nalazi datirana izjava koju je potpisao službenik tijela koje je izdalo račun, uz navođenje njegova imena i funkcije, formulirana kako slijedi: ‚Ja, niže potpisani, potvrđujem da je (obujam) amonijeva nitrata prodanog za izvoz u Europsku uniju i naveden na ovom računu proizvelo društvo (podružnica KCKK društva Joint Stock Company United Chemical Company Uralchem u Kirovo-Chepetsku i adresa) (dodatna oznaka TARIC A959) u Rusiji. Izjavljujem da su podaci na ovom računu potpuni i točni.’ Ne podnese li se taj račun, na sve vrste proizvoda amonijeva nitrata koje proizvodi podružnica KCKK društva Joint Stock Company United Chemical Company Uralchem u Kirovo-Chepetsku primjenjuje se stopa pristojbe koja vrijedi za ‚sva ostala društva’.”
               
            
   Članak 2.
   Ova Uredba stupa na snagu sljedećeg dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 17. veljače 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 343, 22.12.2009., str. 51.
   
   
      (2)  Uredba Vijeća (EZ) br. 2022/95 od 16. kolovoza 1995. o uvođenju konačne antidampinške pristojbe na uvoz amonijeva nitrata podrijetlom iz Rusije (SL L 198, 23.8.1995., str. 1.).
   
      (3)  Uredba Vijeća (EZ) br. 663/98 od 23. ožujka 1998. o izmjeni Uredbe (EZ) br. 2022/95 o uvođenju konačne antidampinške pristojbe na uvoz amonijeva nitrata podrijetlom iz Rusije (SL L 93, 26.3.1998., str. 1.).
   
      (4)  Uredba Vijeća (EZ) br. 384/96 od 22. prosinca 1995. o zaštiti od dampinškog uvoza iz zemalja koje nisu članice Europske zajednice (SL L 56, 6.3.1996., str. 1.).
   
      (5)  Uredba Vijeća (EZ) br. 658/2002 od 15. travnja 2002. o uvođenju konačne antidampinške pristojbe na uvoz amonijevog nitrata podrijetlom iz Rusije (SL L 102, 18.4.2002., str. 1.).
   
      (6)  Uredba Vijeća (EZ) br. 945/2005 od 21. lipnja 2005. o izmjeni Uredbe (EZ) br. 658/2002 o uvođenju konačne antidampinške pristojbe na uvoz amonijevog nitrata podrijetlom iz Rusije i Uredbe (EZ) br. 132/2001 o uvođenju konačne antidampinške pristojbe na uvoz amonijevog nitrata podrijetlom, među ostalim, iz Ukrajine nakon parcijalne privremene revizije u skladu s člankom 11. stavkom 3. Uredbe (EZ) br. 384/96 (SL L 160, 23.6.2005., str. 1.).
   
      (7)  Uredba Vijeća (EZ) br. 661/2008 od 8. srpnja 2008. o uvođenju konačne antidampinške pristojbe na uvoz amonijevog nitrata podrijetlom iz Rusije nakon revizije nakon isteka mjera u skladu s člankom 11. stavkom 2. i parcijalne privremene revizije u skladu s člankom 11. stavkom 3. Uredbe (EZ) br. 384/96 (SL L 185, 12.7.2008., str. 1.).
   
      (8)  Odluka Komisije 2008/577/EZ od 4. srpnja 2008. o prihvaćanju preuzimanja obveza u pogledu antidampinškog postupka u vezi s uvozom amonijevog nitrata podrijetlom iz Rusije i Ukrajine (SL L 185, 12.7.2008., str. 43.).
   
      (9)  Predmet T-348/05: JSC Kirovo-Chepetsky Khimichesky Kombinat protiv Vijeća, 10. rujna 2008., ECR 2008 II-00159, točka 1. izreke.
   
      (10)  Predmet T-348/05 INTP: JSC Kirovo-Chepetsky Khimichesky Kombinat protiv Vijeća, 9. srpnja 2009., ECR 2009 II-00116, točka 1. izreke.
   
      (11)  Uredba Vijeća (EZ) br. 989/2009 od 19. listopada 2009. o izmjeni Uredbe (EZ) br. 661/2008 o uvođenju konačne antidampinške pristojbe na uvoz amonijevog nitrata podrijetlom iz Rusije (SL L 278, 23.10.2009., str. 1.).
   
      (12)  Provedbena uredba Komisije (EU) br. 999/2014 оd 23. rujna 2014. o uvođenju konačne antidampinške pristojbe na uvoz amonijeva nitrata podrijetlom iz Rusije nakon revizije zbog predstojećeg isteka mjera u skladu s člankom 11. stavkom 2. Uredbe Vijeća (EZ) br. 1225/2009 (SL L 280, 24.9.2014., str. 19.).